RÅDETS BESLUTNING af 22. december 1995 om bemyndigelse af en række medlemsstater til at anvende eller fortsat at anvende punktafgiftsnedsættelser eller -fritagelser for visse typer mineralolie, når disse benyttes til særlige formål, i overensstemmelse med proceduren i artikel 8, stk. 4, i direktiv 92/81/EØF (95/585/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier (1), særlig artikel 8, stk. 4,

under henvisning til forslag fra Kommissionen, og

ud fra følgende betragtninger:

I henhold til artikel 8, stk. 4, i ovennævnte direktiv kan Rådet med enstemmighed på forslag af Kommissionen give en medlemsstat tilladelse til at indføre fritagelse for eller nedsættelse af punktafgiften på mineralolier, hvis særlige politiske hensyn taler herfor;

de pågældende medlemsstater har underrettet Kommissionen om, at de har til hensigt fortsat at anvende visse fritagelser eller nedsættelser, som deres afgiftslove allerede indeholder, eller at indføre fritagelser eller nedsættelser, for hvilke proceduren i nævnte artikel 8, stk. 4, bør anvendes;

de øvrige medlemsstater er blevet underrettet herom;

Kommissionen og alle medlemsstaterne accepterer, at disse fritagelser eller nedsættelser alle er begrundet i særlige politiske hensyn og ikke medfører konkurrencefordrejning eller hindrer det indre marked i at fungere tilfredsstillende;

nedsættelserne eller fritagelserne vil løbende blive evalueret af Kommissionen for at sikre deres forenelighed med det indre marked eller Fællesskabets politik inden for miljøbeskyttelse;

Rådet skal i henhold til artikel 8, stk. 6, i direktiv 92/81/EØF vurdere situationen senest den 31. december 1996 på grundlag af en beretning fra Kommissionen -VEDTAGET FØLGENDE BESLUTNING:

Artikel 1

I overensstemmelse med artikel 8, stk. 4, i direktiv 92/81/EØF og med forbehold for de forpligtelser, der gælder efter Rådets direktiv 92/82/EØF (2) tillades det følgende medlemsstater at anvende eller fortsat at anvende punktafgiftsnedsættelser eller -fritagelser som anført nedenfor:

1) Kongeriget Belgien og Storhertugdømmet Luxembourg:

får tilladelse til at nedsætte punktafgiftssatsen for svær brændselsolie for at fremme brugen af mere miljøvenlige brændstoffer. Nedsættelsen skal være særligt knyttet til svovlindholdet, og den vægtede gennemsnitlige afgift på svær brændselsolie skal mindst svare til minimumsafgiften på svær brændselsolie i henhold til fællesskabsretten; den reducerede sats må under ingen omstændigheder ligge under 6,5 ECU/ton;

2) Kongeriget Danmark:

får tilladelse til at anvende forskellige punktafgiftssatser for benzin leveret fra benzinstationer udstyret med et genindvindingssystem for benzindampe, og for benzin leveret fra andre benzinstationer, under forudsætning af, at de anvendte satser til alle tider respekterer de i fællesskabslovgivningen nedfældede minimumssatser for mineralolier.

3) Den Italienske Republik:

får tilladelse til at nedsætte punktafgiftssatsen for fuelolie til produktion af damp og gasolie, som benyttes i ovne til tørring og »aktivering« af molekylsier i Reggio Calabria; den reducerede sats må under ingen omstændigheder ligge under 18 ECU/ton.

4) Republikken Østrig:

får tilladelse til punktafgiftsfritagelse af spildolie, der genanvendes som brændsel, enten direkte efter genvinding eller efter en oparbejdningsproces for spildolie, hvor genanvendelsen er afgiftspligtig.5) Den Portugisiske Republik:

får tilladelse til at nedsætte punktafgiftssatsen for brændselsolie, der forbruges i den selvstyrende region Madeira; den reducerede sats må kun opveje de ekstraomkostninger, der er forbundet med transporten af de pågældende produkter til forbrugsstedet.

6) Republikken Finland:

får tilladelse til punktafgiftsfritagelse af spildolie, der genanvendes som brændsel, enten direkte efter at være blevet indsamlet eller efter at have gennemgået en oparbejdningsproces, hvor genanvendelsen er afgiftspligtig.

Artikel 2

Denne beslutning er rettet til Kongeriget Belgien, Kongeriget Danmark, Den Italienske Republik, Storhertugdømmet Luxembourg, Republikken Østrig, Den Portugisiske Republik og Republikken Finland.

Udfærdiget i Bruxelles, den 22. december 1995.

På Rådets vegne

L. ATIENZA SERNA

Formand

(1) EFT nr. L 316 af 31. 10. 1992, s. 12. Direktivet er ændret ved direktiv 94/74/EF (EFT nr. L 365 af 31. 12. 1994, s. 46).

(2) EFT nr. L 316 af 31. 10. 1992, s. 19. Direktivet er senest ændret ved direktiv 94/74/EF (EFT nr. L 365 af 31. 12. 1994, s. 46).